CELEX: 
Language: sl
Date: 2018-01-16 00:00:00
Title: 

UREDBA KOMISIJE (EU) …/…
            
            
               z dne 16.1.2018
            
            
               o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za živosrebrove spojine v ali na nekaterih proizvodih
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS
                  1
                ter zlasti člena 14(1)(a) in člena 16(1)(a) Uredbe,
            
            
               ob upoštevanju naslednjega:
            
            
               (1)Mejne vrednosti ostankov (v nadaljnjem besedilu: MRL) za živosrebrove spojine so bile določene v Prilogi II in delu B Priloge III k Uredbi (ES) št. 396/2005. 
            
            
               (2)Direktiva Sveta 79/117/EGS je prepovedala dajanje v promet in uporabo fitofarmacevtskih sredstev, ki vsebujejo živosrebrove spojine. Vse registracije fitofarmacevtskih sredstev, ki vsebujejo živosrebrove spojine, so bile razveljavljene, zato so bile vse MRL določene v višini ustrezne meje določljivosti.
            
            
               (3)Komisija je prejela informacije od nosilcev živilske dejavnosti in držav članic, ki so pokazale, da prisotnost živosrebrovih spojin v več proizvodih pomeni večjo količino ostankov od meje določljivosti, določene v Uredbi (ES) št. 396/2005. 
            
            
               (4)Nedavni podatki o spremljanju potrjujejo, da se ostanki živosrebrovih spojin v več proizvodih pojavljajo v vrednostih, višjih od meje določljivosti. Ob upoštevanju 95. percentila vseh vzorčnih rezultatov so poročali o naslednjih pojavih za: lupinarje pri 0,02 mg/kg; sveža zelišča pri 0,03 mg/kg; gojene gobe pri 0,05 mg/kg; gozdne gobe pri 0,50 mg/kg, razen za jesenske gobane pri 0,90 mg/kg; oljnice pri 0,02 mg/kg; čaj, kavna zrna, zeliščne čaje in kakavova zrna pri 0,02 mg/kg; začimbe pri 0,02 mg/kg, razen za ingver, muškatni orešček, muškatni cvet in kurkumo pri 0,05 mg/kg; meso pri 0,01 mg/kg, razen za meso prostoživeče divjadi pri 0,015 mg/kg in meso rac (gojenih in prostoživečih) pri 0,04 mg/kg; živalsko maščobo pri 0,01 mg/kg; užitno drobovino pri 0,02 mg/kg, razen za drobovino ali prostoživečo divjad pri 0,025 mg/kg in drobovino divjega prašiča pri 0,10 mg/kg; mleko pri 0,01 mg/kg; in med pri 0,01 mg/kg.
            
            
               (5)Ker se pesticidi, ki vsebujejo živo srebro, v Uniji že več kot trideset let postopoma opuščajo, se prisotnost živega srebra v hrani lahko obravnava kot posledica onesnaženja okolja. Zato je primerno nadomestiti privzete vrednosti s tistimi, navedenimi v uvodni izjavi 4, da se odraža okoljsko ozadje živega srebra v Uredbi (ES) št. 396/2005. To bo pristojnim nacionalnim organom omogočilo, da sprejmejo ustrezne izvršilne ukrepe na podlagi realističnih MRL.
            
            
               (6)Znanstveni odbor za onesnaževala v prehranski verigi (odbor CONTAM) Evropske agencije za varnost hrane (v nadaljnjem besedilu: Agencija) je sprejel mnenje o živem srebru in metiliranem živem srebru v hrani
                  2
               . 
            
            
               (7)Ker se živosrebrove spojine v proizvodih, navedenih v uvodni izjavi 4, pojavljajo v nizkih vrednostih, in ob upoštevanju razpoložljivih podatkov o porabi v Uniji, se splošni prispevek k prehranski izpostavljenosti šteje za nizkega in ni tveganja za zdravje potrošnikov. MRL za navedene proizvode bi morale biti začasno določene v Prilogi III k Uredbi (ES) št. 396/2005. Navedene MRL bodo pregledane, pri pregledu pa se bodo upoštevale informacije, ki bodo na voljo v desetih letih od objave te uredbe. 
            
            
               (8)Komisija se je glede potrebe po prilagoditvi mej določljivosti posvetovala z referenčnimi laboratoriji Evropske unije za ostanke pesticidov. Navedeni laboratoriji so ugotovili, da bi bilo treba ohraniti sedanje meje določljivosti. 
            
            
               (9)Iz mnenja Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
            
            
               (10)Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.
            
            
               (11)Uredbo (ES) št. 396/2005 bi bilo zato treba ustrezno spremeniti.
            
         
         
            
               (12)Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
            
               SPREJELA NASLEDNJO UREDBO:
            
            
               Člen 1
            
            
               Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije. 
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 16.1.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
               
            
            
                     
                        
                           
                     
                  
               
         
         
            
                  
                     (1)
                  
                        UL L 70, 16.3.2005, str. 1.
               
               
                  
                     (2)
                  
                        Odbor EFSA za onesnaževala v prehranski verigi (CONTAM); Znanstveno mnenje o tveganju za javno zdravje, povezanem s prisotnostjo živega srebra in metiliranega živega srebra v hrani. EFSA Journal 2012;10(12):2985 [241 str.].
               
            
      
    ---documentbreak--- 
      
         
         
            
               D052945/02
            
            
            
               SL
            
            
            
               PRILOGA
            
            
            
               Prilogi II in III k Uredbi (ES) št. 396/2005 se spremenita: 
            
            
               (1)V Prilogi II se stolpec za živosrebrove spojine črta.
            
            
               (2)Priloga III se spremeni:
            
            
               (a)v delu A se doda stolpec za živosrebrove spojine: 
            
            
               [Za Uradni list: vstaviti tabelo Priloga IIIA];
            
            
               (b)v delu B se stolpec za živosrebrove spojine črta.